AARHUS: Heksene får frit spil til midsommer. Beredskabet i Østjylland har taget konsekvensen af de seneste ugers tørke og indført total forbud mod afbrænding og sankthansbål i Aarhus, Odder, Samsø og Skanderborg kommuner.

Syddjurs har allerede indført forbud mod afbrænding. Forbuddet har ingen bagkant, og der er ikke taget stilling til, hvornår det ophæves.

- Der indføres forbud mod afbrænding i det fri og afbrænding af bål, herunder også sankthansbål, i Aarhus, Odder, Samsø og Skanderborg kommuner. Der tillades dog stadig anvendelse af ukrudtsbrændere, mindre bålfade og grill, siger beredskabsinspektør Johnny L. Damgaard.

Østjylland skal tilbage til 1992, da det seneste afbrændingsforbud ramte den ellers traditionsrige sankthansaften, hvor haveforeninger og grundejerforeninger måtte pakke tændstikkerne ned.

Afbrændingsforbuddet er begrundet i den langvarige tørke, lyder det fra beredskabet. Forbuddet gælder ikke en kontrolleret anvendelse af ukrudtsbrændere, mindre bålfade og grill, hvor grillen er placeret på fliser eller andet materiale, som ikke kan brænde, lyder det.

- Der skal dog udvises stor forsigtighed ved enhver aktivitet med ovennævnte mulige afbrænding. Det skal ske kontrolleret og under passende opsyn, indtil ild og gløder er slukket på en måde, så der ikke er fare for, at der efterfølgende opstår en brand. Det anbefales samtidigt at nærområder eventuelt vandes, og at der forefindes slukningsredskaber i nærheden under aktiviteten, lyder det fra beredskabet.

Overtrædelse af forbuddet kan straffes med bøde. Forbuddet gælder fra 15. juni 2018 og "indtil videre".